Diari Oficial de la Generalitat Valenciana


Sumari del DOGV 5701, del 12-02-2008 (2008/1306)

RESOLUCIÓ de 31 de gener de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni de col·laboració per al desenvolupament del Pla de Millora de la Qualitat en el Comerç celebrat entre el Ministeri d'Indústria, Turisme i Comerç i la Generalitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5701

Data del DOGV
:   12-02-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/1306


Data del document
:   31-01-2008

Organisme emissor
:   Conselleria de Presidència

Tipus de document
:   Resolució

Descriptors 

:   * Conselleria Indústria, Comerç i Innovació
    * programa d'actuació
    * cooperació administrativa
    * administració central
    * comercialització

RESOLUCIÓ de 31 de gener de 2008, del director general de Relacions amb les Corts i Secretariat del Consell, de la Conselleria de Presidència, per la qual es disposa la publicació del Conveni de col·laboració per al desenvolupament del Pla de Millora de la Qualitat en el Comerç celebrat entre el Ministeri d'Indústria, Turisme i Comerç i la Generalitat. [2008/1306]  
El Ministeri d'Industria, Turismo y Comercio i la Generalitat han subscrit, després de la tramitació prèvia reglamentària, el 26 de novembre de 2007, el conveni de col·laboració per al desenvolupament del Pla de Millora de la Qualitat en el Comerç.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0017/2008, i que figura com a annex d'esta resolució.  
Valencia, 31 de gener de 2008.- El director general de Relacions amb les Corts i Secretariat del Consell: Ángel Mompó Romero.  
Conveni de col·laboració per al desenrotllament del Pla de Millora de la Qualitat en el Comerç celebrat entre el Ministeri d'Indústria, Turisme i Comerç i la conselleria d'Indústria, Comerç i Innovació de la Generalitat de la Comunitat Valenciana.  
Madrid, 26 de novembre de 2007  
Reunits  
Joan Clos i Matheu, ministre d'Indústria, Turisme i Comerç, i per delegació d'este, Pedro Mejía Gómez, secretari d'Estat de Turisme i Comerç, nomenat per Reial Decret 845/2004, de 23 d'abril (BOE del 24), de conformitat amb la competència delegada per Orde ITC/3184/2004, de 4 d'octubre.  
Belén Juste Picón, consellera d'Indústria, Comerç i Innovació, de la Generalitat de la Comunitat Valenciana, en virtut del Decret 8/2007, de 28 de juny, del president de la Generalitat, en l'exercici de les atribucions que li atorga la Llei 5/1983, de 30 de desembre, del Consell, i expressament facultada per a este acte per Acord del Consell de 2 de novembre de 2007.  
Atés que en la representació que tenen reconeixen la competència per a celebrar el present conveni,  
Exposen  
Que la secretaria d'Estat de Turisme i Comerç té entre les seues funcions, a través de la Direcció General de Política Comercial, "l'elaboració dels plans generals que contribuïsquen a la millora de la qualitat de les empreses del sector i dels suports financers necessaris per al seu desenrotllament, així com la cooperació amb les comunitats autònomes en relació amb això".  
Per a l'exercici d'esta funció s'ha elaborat el Pla de Millora de la Qualitat en el Comerç, que té com a objectiu final el de la millora de l'eficiència i la competitivitat de les xicotetes i mitjanes empreses comercials, amb vista a aconseguir un equilibri harmònic de l'estructura del sector, amb la coexistència de diversos formats d'empresa i establiment, que garantisquen la competència i la llibertat d'elecció dels consumidors, alhora que es contribuïsca a un desenrotllament equilibrat i sostenible de l'estructura urbana de les nostres ciutats.  
Este Pla de Millora preveu subvencions a les xicotetes i mitjanes empreses comercials, a les seues associacions i als ajuntaments, en el marc d'una política orientada a la consolidació del comerç urbà, mantenint i desenrotllant el model comercial tradicional espanyol, mitjançant la millora de la competitivitat de les empreses de distribució i de l'entorn físic en el qual s'establix el comerç de proximitat, de forma que no només s'evite la destrucció d'ocupació, sinó que se'n millore el grau de professionalitat, i es permeta que els recursos humans que es vinculen a este sector puguen prestar un major valor afegit quant a especialització i qualitat del servici.  
Per a l'elaboració d'este pla s'ha tingut en compte l'experiència acumulada durant el desenrotllament del Pla Marc de Modernització del Comerç Interior, entre els anys 1995 i 2004, i s'ha orientat els nous programes cap a aquelles actuacions que s'han mostrat més rendibles i més sol·licitades per les administracions autonòmiques.   
El Pla de Millora ha sigut aprovat per la Mesa de directors generals de Comerç de les comunitats autònomes de 16 de novembre de 2004, com a Comissió de la Conferència Sectorial de Comerç Interior, i per delegació del seu Ple, i per Acord de Consell de Ministres de 17 de desembre de 2004, i ha sigut reformat per acord de la Mesa de directors generals de Comerç de 24 de març de 2006 i Acord de Consell de Ministres de 23 de juny d'eixe any.  
Que és voluntat del Ministeri d'Indústria, Turisme i Comerç i de la conselleria d'Indústria, Comerç i Innovació de la Generalitat de la Comunitat Valenciana, impulsar i potenciar la col·laboració, la corresponsabilitat i la coordinació dels diferents nivells de les administracions públiques en la realització d'actuacions previstes en el Pla de Millora de la Qualitat en el Comerç.  
En virtut del que s'ha exposat, en execució de la competència exclusiva de l'Estat prevista en l'article 149.1.13 de la Constitució i de la competència atribuïda a la Generalitat de la Comunitat Valenciana en l'article 34.3 del seu Estatut d'Autonomia, les parts firmants  
Acorden  
Primer. Les parts firmants col·laboraran per a desenrotllar el Pla de Millora de la Qualitat en el Comerç, dins de l'àmbit geogràfic de la Generalitat de la Comunitat Valenciana, com a marc en el qual es recull una estratègia comuna per a tot el sector i en el qual queden enquadrades les iniciatives que s'inclouen en este conveni.  
Segon. En el desenrotllament del Pla de Millora de la Qualitat en el Comerç, la Generalitat Valenciana obtindrà el cofinançament del Ministeri d'Indústria, Turisme i Comerç en les subvencions que atorgue al sector comercial en els següents programes:  
Foment del comerç urbà: este programa pretén corregir possibles desequilibris territorials en l'oferta comercial, mitjançant una millora de l'entorn físic urbà en el qual les empreses comercials puguen instal·lar-se, respectant les condicions de competència del mercat i posant a la disposició dels xicotets empresaris del sector espais suficientment atractius per al desenrotllament de la seua activitat. Este concepte d' "urbà" s'entén en contraposició al de "perifèric" i no al de "rural", que es considera també prioritari i que és objecte del segon programa d'este pla.  
Dins d'este programa s'inclouen les quatre línies preferents d'actuació següent:  
Modernització de mercats detallistes municipals.  
Centres comercials oberts.  
Conversió en zona de vianants d'eixos comercials.  
Adequació d'espais per a venda no sedentària.  
Millora del comerç rural: pretén assegurar els servicis comercials generals del municipi i dels nuclis de població pròxims, promovent els establiments multiservicis i els productes artesanals, i adequant les àrees destinades a la venda ambulant, dotant-les de servicis comuns i potenciant simultàniament la introducció de canals directes de comercialització.  
Foment de la cooperació empresarial: es tracta de millorar la posició del xicotet comerç enfront de proveïdors en les compres, i consumidors, mitjançant l'associacionisme que permeta crear una imatge comuna i una marca unitària, amb el suport de noves centrals de compra, implantació de xarxes informàtiques, desenrotllament de xarxes logístiques, etc.  
Qualitat en els establiments comercials: a fi de fer competitiu el xicotet comerç davant els nous formats comercials es pretén millorar la gestió i qualitat dels servicis, fonamentalment a través de dues línies d'actuació: certificació de qualitat comercial i accés a noves tecnologies i societat de la informació.  
Podran, així mateix, ser objecte de les ajudes d'este conveni, les activitats que encara no previstes en el Pla de Millora de la Qualitat en el Comerç, es puguen relacionar de forma evident amb l'esperit d'este i contribuïsquen amb el seu desenrotllament a la consecució de la modernització de la distribució.  
Tercer. En les actuacions que s'acullen al present conveni l'aportació de les comunitats autònomes serà cofinançada pel Ministeri d'Indústria, Turisme i Comerç a través de l'article pressupostari 751, «Transferències de capital a comunitats autònomes», del Programa Pressupostari 4310, Ordenació i Modernització de les Estructures Comercials, de la Direcció General de Política Comercial.  
Del pressupost total del capítol 7 assignat al Pla (98.265.344,00 €), el 75% es destinarà a les quantitats mínimes a percebre per cada comunitat autònoma, d'acord amb un coeficient que mostre la importància del seu teixit comercial i calculat d'acord amb els criteris objectius que s'aprovaren en conferència sectorial, a través de la Mesa de directors Generals de 16 de novembre de 2004, i Acord de Consell de Ministres de 17 de desembre.  
Per a enguany, a la Generalitat de la Comunitat Valenciana correspon un mínim d'1.114.903,80 euros, segons l'aplicació del coeficient de repartiment i com es va confirmar en la reunió de la Mesa de directors Generals de Comerç Interior de 28 de març de 2007, sempre que presente projectes suficients susceptibles de cofinançament.  
El 25% restant del pressupost el distribuirà la Mesa de directors generals, a proposta del grup de treball previst a este efecte en el Pla de Millora, per al finançament de projectes d'especial interés presentats per les comunitats autònomes, i permetrà també el finançament d'actuacions d'aquelles comunitats on, amb la quantitat que se li assigne segons el que s'ha exposat en el paràgraf anterior, no s'arribaria a la dotació requerida per a això.  
El cofinançament del Ministeri d'Indústria, Turisme i Comerç a cada projecte serà de fins al 40% de l'aportada per la Generalitat de la Comunitat Valenciana.  
Quart. Es crearà un grup de treball de la Conferència Sectorial format per tècnics de la Direcció General de Política Comercial i de les direccions generals competents de totes les comunitats i ciutats autònomes, que analitzarà les propostes de cofinançament presentades per estes i elaborarà una proposta a la Mesa de directors generals que decidirà quins són els projectes a cofinançar.  
Cinqué. La gestió de les ajudes es farà d'acord amb el següent procediment:  
La Generalitat de la Comunitat Valenciana, entre les activitat que subvenciona, seleccionarà les més rellevants per a acollir-se al cofinançament del Ministeri d'Indústria, Turisme i Comerç a través del present Pla de Millora de la Qualitat en el Comerç.  
La unitat administrativa competent de la Generalitat de la Comunitat Valenciana enviarà abans del 30 de setembre de 2007 a la Direcció General de Política Comercial la relació d'expedients per als quals se sol·licita el cofinançament del Ministeri d'Indústria, Turisme i Comerç.  
Eixa relació inclourà totes les dades que se sol·liciten en el programa informàtic enviat a la Generalitat de la Comunitat Valenciana per la Direcció General de Política Comercial sobre l'assumpte.  
Cada projecte per al qual se sol·licita el cofinançament anirà acompanyat de: memòria, desglossament pressupostari, informació sobre si té o no cofinançament Feder, partides del pressupost que se subvencionen i certificat per part de la comunitat autònoma que la subvenció ha sigut concedida. No obstant això, podran ser objecte d'una memòria conjunta les actuacions de suport a associacions de comerciants per al desenrotllament d'activitats de promoció i dinamització d'eixos comercials urbans que estiguen interrelacionades i guarden una unitat de criteri. Així mateix, si es tracta de subvencionar empresaris individuals que formen part d'una actuació conjunta, o en el cas del Programa de Qualitat d'Establiments Comercials, es farà una memòria genèrica per a tots els inclosos dins d'un mateix programa.  
El grup de treball seleccionarà els projectes a cofinançar i elevarà la proposta a la Mesa de directors Generals de la Conferència Sectorial de Comerç, que l'analitzarà i determinarà la quantitat total corresponent a cada comunitat autònoma, respectant els mínims indicats en l'apartat tercer d'este conveni, i enviarà la proposta per a la seua aprovació definitiva en Consell de Ministres.  
Les quantitats aprovades en Consell de Ministres es transferiran a la Generalitat de la Comunitat Valenciana.  
Els expedients enviats a la Direcció General de Política Comercial per la Generalitat de la Comunitat Valenciana per al cofinançament, podran acollir-se a este conveni encara que la concessió de l'ajuda per la comunitat autònoma haja sigut anterior a la data de la firma d'este conveni.  
Correspon a la Generalitat de la Comunitat Valenciana el control de l'execució i el seguiment dels expedients cofinançats, comunicant a la Direcció General de Política Comercial les incidències que es produïsquen. Amb esta finalitat, d'acord amb les comunitats autònomes es podrà establir el sistema d'intercanvi d'informació que s'estime necessari. Particularment la comunitat autònoma trametrà a la Direcció General de Política Comercial, i no més tard del 31 de març de 2008, un estat d'execució de l'exercici, on indicarà les quanties totals de compromisos de crèdits, obligacions reconegudes i pagaments realitzats durant l'any, per complir el que s'ha previst en l'article 86.2. sisena de la Llei 47/2003, de 26 de novembre, General Pressupostària. Tot això s'entén sense perjudici del control financer que correspon a la Intervenció General de l'administració de l'Estat i al Tribunal de Comptes.  
Sisé. La Generalitat de la Comunitat Valenciana comunicarà als beneficiaris de cada expedient el cofinançament que correspon al Ministeri d'Indústria, Turisme i Comerç de la subvenció que hi ha percebut; quan hi haja algun tipus d'anunci dels promotors o procedència dels fons invertits, la comunitat autònoma indicarà als beneficiaris l'obligació d'assenyalar el cofinançament d'este Ministeri. Així mateix, la difusió del Pla de Millora de la Qualitat en el Comerç correspondrà a la conselleria d'Indústria, Comerç i Innovació de la Generalitat de la Comunitat Valenciana.  
Seté. Els fons aportats pel Ministeri d'Indústria, Turisme i Comerç s'acullen al Programa Operatiu per al Desenrotllament i la Innovació Empresarial 2007-2013, cofinançat pel Fons Europeu de Desenrotllament Regional (FEDER). Per este motiu, d'acord amb les recomanacions de la Comissió Europea, la Generalitat de la Comunitat Valenciana no haurà de presentar a la Direcció General de Política Comercial per a acollir-se als beneficis d'este conveni aquells expedients per als quals haja sol·licitat retorns pel mencionat programa operatiu o qualsevol altre programa de la Unió Europea.  
La Generalitat de la Comunitat Valenciana comunicarà el cofinançament europeu (Programa Operatiu per al Desenrotllament i la Innovació Empresarial 2007-2013) als beneficiaris dels projectes acollits a este conveni i el farà públic, d'acord amb la normativa vigent respecte d'això.  
Així mateix, la Direcció General de Política Comercial podrà sol·licitar a la comunitat autònoma informació complementària sobre els expedients seleccionats pel grup de treball i aprovats, a proposta seua, per la Mesa de directors, a fi de poder formalitzar els requisits exigits en la normativa inclosa en el Programa Operatiu 2007-2013.  
Els retorns de fons de la Unió Europea es fan sobre pagaments efectuats als beneficiaris últims i degudament justificats per estos, i la Direcció General de Política Comercial haurà de presentar la relació d'expedients a l'autoritat de gestió del FEDER el tercer trimestre de l'any 2009. Per a poder sol·licitar els retorns de la Unió Europea corresponents als fons aportats pel Ministeri d'Indústria, Turisme i Comerç, la Generalitat de la Comunitat Valenciana haurà de presentar els certificats de pagament al més prompte possible i no més tard del 30 d'abril de 2009, a la Direcció General de Política Comercial.  
Huité. El present conveni entrarà en vigor des del dia de la firma i tindrà una vigència temporal fins al 31 de desembre de 2007, si bé es mantindran els compromisos d'informació previstos en les clàusules cinquena.7 i setena. No obstant això, se'n podrà produir la resolució abans del termini indicat, per mutu acord de les parts, per incompliment o per denúncia d'alguna d'estes, fins a dos mesos abans de la data d'extinció del conveni.  
Nové. Segons el que s'ha previst en l'article 6.3 de la Llei 30/1992, de Règim Jurídic de les Administracions Públiques i del Procediment Administratiu Comú, es crearà un òrgan mixt de vigilància i control de l'execució i aplicació del present conveni i de resolució de controvèrsies administratives. Este òrgan mixt estarà integrat per dos representants de cada una de les parts firmants designades, respectivament, pel ministre d'Indústria, Turisme i Comerç i la consellera d'Indústria, Comerç i Innovació.  
Desé. Les qüestions litigioses que poden sorgir en la interpretació i el compliment del present conveni seran de coneixement i competència de l'Orde Jurisdiccional Contenciós Administratiu.  
I com a prova de conformitat, firmen els intervinents, al lloc i en la data indicats en l'encapçalament.  
El secretari d'Estat de Turisme i Comerç. Pedro Mejía Gómez   
La consellera d'Indústria, Comerç i Innovació. Belén Juste Picón.